40 godina od otvorenja Robne kuće “Beograd” u Zenici

Robne kuće prepoznatljivih naziva poput Zeničanka, Beograd, Boska, Sarajka, Tuzlanka, krasile su brojne gradove širom Jugoslavije. Simboli gradova sa popularnim nazivima, bili su preteča današnjih tržnih centara, u kojima se moglo naći sve, za svakog ponešto.

Na današnji dan 1980. godine, Zeničani su dobili svoju prvu veliku robnu kuću “RK Beograd”. Iako je njena gradnja planirana još 1972. godine, do konačne realizacije projekta i početka izgradnje došlo je sedam godina kasnije.

Robna kuća Beograd, kao ni velika većina drugih, nije preživjela ratna dejstva. Mnoge od njih su srušene, a neke pretvorene u nove objekte. Jedina koja je ostala u svom izvornom izdanju, jeste banjalučka Boska, koja i danas krasi ovaj bosanskohercegovački grad.

Svečano otvorenje Robne kuće “Beograd” u Zenici, upriličeno je 12. aprila 1980 godine, simbolično na Dan oslobođenja Zenice, a 22 dana prije smrti predsjednika SFRJ, Josipa Broza Tita.

Na mjestu RK Beograd danas je novo, preuređeno zdanje tog objekta, jedinstvenog i prepoznatljivog naziva Bosanka.